మోడల్‌ రాష్ట్రంగా తెలంగాణ
-  విశ్వనగరంగా హైదరాబాద్‌ నగరి
-  ప్రభుత్వం వద్ద ప్రణాళికలు సిద్ధం
-  ఐటీ శాఖ మంత్రి కే.తారకరామారావు
  నవతెలంగాణ, వాణిజ్య విభాగం: రానున్న కాలంలో తెలంగాణ మోడల్‌ రాష్ట్రం కానుందని పంచాయితీరాజ్‌, ఐటీ శాఖ మంత్రి కె.తారకరామారావు అన్నారు. తెలంగాణను మోడల్‌ రాష్ట్రంగా తీర్చిదిద్దడంతో పాటు.. భారీ పెట్టుబడులతో హైదరాబాద్‌ను విశ్వ నగరంగా మార్చేందుకు ప్రభుత్వం వద్ద ప్రణాళికలు సిద్ధంగా ఉన్నాయని అన్నారు. రాష్ట్రంలో పట్టణ ప్రాంతాలతో పాటు ఇతర గ్రామీణప్రాంతాలకు కూడా అభివృద్ధి కిరణాలు ప్రసరించేలా వ్యవస్థీకృత అనుసంధాన విధానాన్ని ఏర్పాటు చేసేందుకు తాము కట్టుబడి ఉన్నామన్నారు. తెలంగాణలో 'మౌలిక వసతుల అభివృద్ధిని వేగవంతం చేయడం' అనే అంశంపై 'కాన్ఫెడరేషన్‌ ఆఫ్‌ ఇండియన్‌ ఇండిస్టీస్‌' (సీఐఐ) ఏర్పాటు చేసిన కార్యక్రమంలో ఆయన ప్రారంభోపన్యాసం చేశారు. రాష్ట్ర అభివృద్ధికి భౌతిక మౌలిక వసతుల కల్పనతో పాటుగా విద్యుత్తు, ప్రజా రవాణా, గృహ నిర్మాణం వంటి సామాజిక మౌలిక వసతుల అభివృద్ధి కూడా ఎంతో అవసరమని అన్నారు. ఇంటింటికీ కొలాయి నీరు అందించేందుకు ఉద్దేశించిన 'వాటర్‌గ్రిడ్‌' పథకం తెలంగాణలో కీలక సామాజిక మౌలిక సౌకర్యమని అన్నారు. తెలంగాణ ప్రభుత్వం ప్రయివేటు భాగస్వామ్యానికి పెద్దపీట వేస్తోందని మంత్రి వివరించారు. జీఎంఆర్‌ ఎయిర్‌పోర్ట్‌, మెట్రోరైలు నిర్మాణాలు ఇందుకు పెద్ద నిదర్శనాలని ఆయన అన్నారు. జీహెచ్‌ఎంసీ కమీషనర్‌ జనార్దన్‌ రెడ్డి మాట్లాడుతూ మెరుగైన మౌలిక వసతుల కల్పనకు చర్యలు చేపట్టనున్నట్లు తెలిపారు. అంతకు ముందు సీఐఐ తెలంగాణ విభాగం ఛైర్‌పర్సన్‌ వనితా దాట్ల మాట్లాడుతూ తెలంగాణ రాష్ట్రం రెండంకెల వృద్ధి రేటును అందుకోగలదన్న విశ్వాసాన్ని వ్యక్తం చేశారు. హైదరాబాద్‌తో సహా అభివృద్ధిని రాష్ట్రంలోని ఇతర ప్రాంతాలకు విస్తరించాల్సి అవసరం ఎంతైనా ఉందని అభిప్రాయపడ్డారు. ఈ కార్యక్రమంలో వివిధ కంపెనీల అధినేతలు, ప్రతినిధులు పెద్ద సంఖ్యలో పాల్గొన్నారు.
మీ స్నేహితులకు రికమెండ్ చెయ్యండి